
I. Consideraţii generale


Sistemele de pensii ale statelor membre din Uniunea Europeană se caracterizează printr-un grad ridicat de diversitate, co-există şi funcţionează sisteme de pensii necontributive şi sisteme de pensii ocupaţionale, sisteme publice redistributive şi capitalizate, sisteme private. Comisia Europeană nu ţine să impună un model „ideal”, stabilirea parametrilor şi tipului de sistem de pensii rămâne o prerogativă a politicii interne a fiecărui stat membru.

Nivelul ţintă al sistemului de pensii se determină de fapt cu ajutorul ratei de înlocuire şi a vârstei de îmbătrânire. Cu cât sunt mai mari avantajele oferite şi cu cât este mai mică vârsta de pensionare, cu atât mai mare va fi costul sistemului de pensii, indiferent de modalitatea de finanţare. O diferenţă de un an din vârsta normală de pensionare – cu avantaje egale la vârsta normală de pensionare – înseamnă o diferenţă de aproximativ 8%. Există însă anumite motive pentru care rata de înlocuire (nivelul de avantaje ce poate fi obţinut după perioada maximă de muncă împărţit la salariul final dinainte de pensionare) este diferită în statele membre UE. Diferenţele dintre sistemele fiscale, de exemplu, poate constitui o cauză majoră a diferenţelor de la nivelul salariilor brute. De asemenea, societăţile pot avea opinii distincte cu privire la nivelul social şi acceptabil al pensiilor. Aceste opinii diferite pot fi influenţate şi de diferenţele de putere economică a statelor membre UE. În cazul sistemelor suplimentare de pensii ocupaţionale, concurenţa pe piaţa muncii va influenţa şi calitatea sistemului
.

La nivelul Uniunii Europene, cheltuielile cu plata pensiilor reprezintă cea mai mare pondere în totalul cheltuielilor cu depturile de protecţie socială (peste 37,6%). Există diferenţe semnificative între ţări în ceea ce priveşte nivelul cheltuielilor privind protecţia socială determinate, pe de o parte, de nivelul de trai diferit, pe de altă parte, de diversitatea sistemelor de protecţie socială, tendinţele demografice, rata şomajului şi alţi factori sociali, instituţionali şi economici
.

Potrivit clasificării Comisiei Europene, sistemele de pensii private pot fi clasificate în trei categorii: a) reglementate prin lege – pilonul finanţat al sistemului public de pensii (finanţat în totalitate din cote-părţi – contribuţii de asigurări sociale ale participanţilor la sistemul public de pensii de tip pay as you go PAYG): Bulgaria, Estonia, Lituania, Letonia, Ungaria, Polonia, România, Slovacia; 

- al doilea pilon - pensii ocupaţionale (legate de locul de muncă), stabilite prin contracte de muncă; 
- al treilea pilon - prevederi individuale, (nu este necesară apartenenţa la o profesiune pentru a deveni membru, deşi marea majoritate a participanţilor sunt angajaţi), dar cu posibilitatea aderării colective (prin sindicate sau asociaţii), participarea nu este obligatorie prin lege, angajatorii sau statul pot contribui la acest sistem, respectiv contribuţii la fonduri de pensii private, asigurări de viaţă sau alte forme de economisire pe termen lung: Republica Cehă, Letonia, România, Slovacia
.

Sistemele de pensii ocupaţionale pot fi obligatorii pentru angajator (sectorial sau între sectoare) sau derivând din contractele colective de muncă (stabilesc participarea obligatorie) - Belgia, Danemarca, Cipru, Portugalia, Olanda, Suedia, Germania; Facultative (participarea nu este obligatorie), prin contractele colective de muncă - Belgia, Bulgaria, Cipru, Germania, Franţa, Italia, Spania; Contractual sau unilateral de către angajator (inclusiv cele evidenţiate în contabilitatea angajatorului sau planurile de grup) - Austria, Germania. Grecia, Franţa, Irlanda, Cipru, Finlanda, Marea Britanie

Pensiile profesionale au avut o evoluţie diferită în statele membre UE
, în unele state ele fiind mai puţin dezvoltate decât în state în care ele au o adevărată tradiţie istorică. În ultimul timp însă s-a manifestat clar tendinţa dezvoltării lor. În Danemarca, Olanda, Suedia, pensiile profesionale au tradiţie istorică (de exemplu, în Danemarca există încă din secolul al XIX-lea), dar sistemul modern al pensiilor profesionale a fost stabilit între anii 1989-1991. În Suedia, pensiile profesionale existau încă din 1917, iar după al Doilea Război Mondial, ele au fost introduse în sectorul municipal şi privat (în prezent, salariaţii municipali sunt toţi integraţi într-un astfel de sistem, iar din sectorul privat sunt cuprinşi o treime din salariaţi).

La nivel european, diferenţierea pensiilor profesionale a avut la bază natura sistemelor de pensii din fiecare ţară (care a fost fie preponderent colectivă fie preponderent individuală), gradul de acoperire a diferitelor sisteme de pensii, rolul partenerilor sociali în gestionarea acestora, modul de finanţare (contribuţii sau cotizaţii), modul de calcul al contribuţiilor (pe baza salariului de la sfârşit de carieră sau pe baza salariului mediu), proporţia contribuţiei angajatorului şi salariatului, modul de gestionare financiar-contabilă a fondurilor de pensii profesionale.

Iniţial, pensiile profesionale, incluse în pilonul doi, au fost sub forma garantării directe a pensiei de către angajator şi au avut un caracter restrâns. Până în 1990, în Austria, prin această metodă angajatorul vărsa contribuţiile pentru pensie, în momentul în care salariatul atingea vârsta pensionării sau în caz de invaliditate. Aceste garanţii erau prevăzute în contractul de muncă, cu acordul întreprinderii sau erau stabilite într-o convenţie colectivă. După 1990, legea a obligat angajatorul să verse cotizaţiile într-o formă nouă, prin intermediul unei Case de pensii. În acest context, angajatorii au putut să creeze case de pensii sau să adere la unele care reprezentau mai mulţi angajatori. Casele au fost fondate prin acordul întreprinderilor sau prin convenţii colective sau prin contracte individuale. În Finlanda, în cadrul pilonului doi, destul de restrâns, acest sistem era frecvent, pensiile profesionale fiind pensii complementare, asigurate de angajator, cu titlu individual. În timp, această formă de garantare directă de către angajator a luat forma pensiilor profesionale normale (ex. în Austria şi Germania). În Germania, după anul 2002, salariatul a avut drepul să solicite ca o parte din venituri să poată fi vărsată sub forma unor cotizaţii pentru pensii profesionale (Entgeltumwandlung). 

În Grecia, casele de pensii profesionale au fost introduse în anul 2002 prin Legea nr. 3029/2002. Legea prevedea ca aceste case să cuprindă pe cei care încheiau un acord individual cu casa, sau un acord la nivel de întreprindere sau sector, la iniţiativa lucrătorilor, conducerii sau prin acord între cele două părţi. Unele case de pensii acopereau anumite profesii, la iniţiativa lucrătorilor independenţi (liber-profesionişti), a lucrătorilor agricoli sau a organizaţiilor lor profesionale.

O altă formă de organizare a pensiilor profesionale este aceea care implică societăţile de asigurări (forme existente în Austria, unde angajatorul este titularul poliţei de asigurare şi salariatul este asiguratul), dar această formă se regăseşte în Olanda şi Finlanda.

În Franţa, Ungaria, Polonia şi Marea Britanie există alte forme de constituire şi funcţionare a pensiilor profesionale. În Franţa există sistemul de pensii complementare - AGIRC şi ARRCO - pe principiul repartiţiei, bazate pe convenţii colective interprofesionale naţionale, instituite încă din perioada anilor `40 – `60. În anul 1972, legislaţia a extins sistemul pensiilor complementare şi la alte domenii. În sectorul privat (industrie, comerţ, servicii şi agricultură), afilierea la acest sistem de pensii complementare este obligatorie. În fiecare an, salariaţii obţin un anume număr de puncte de pensie complementară, în funcţie de salariul lor. Când salariatul iese la pensie, aceste puncte sunt convertite în anumite drepturi de pensie, în funcţie de un indice stabilit de partenerii sociali.

Reformele sistemelor de pensii din Ungaria şi Polonia, realizate în ultimii ani, au pus în aplicare un alt tip de pensii profesionale legate de sistemul pensiilor private. În Ungaria, în urma reformei din anul 1997, legea a iniţiat crearea unor fonduri de pensii private obligatorii. În aceste cazuri, fondurile de pensii private sunt asociaţii mutuale, ai căror membri (asiguraţii) sunt nu numai clienţii, ci şi proprietarii fondului. Fondurile sunt gestionate de adunarea generală a membrilor (sau a delegaţilor lor). Fondurile private pot fi constituite de întreprinderi (angajatori), de Camerele sau asociaţiile profesionale, sau organismele reprezentative ale angajatorilor sau salariaţilor. Membrii sunt obligaţi prin lege să verse cotizaţii lunare, iar angajatorul este responsabil să colecteze, să tranfere cotizaţiile fondurilor.

La nivel european, pensiile profesionale se stabilesc pe baza cotizaţiilor sau a contribuţiilor, clar stabilite. Unele sunt stabilite pe bază de salariu sau/şi pe vechime, pe salariul de la sfârşitul carierei. Sistemele de pensii bazate pe cotizaţii sunt specifice unor ţări precum Austria, Danemarca, Italia, Polonia, Ungaria, restul aplicând, în general, sistemul contribuţiilor stabilite. În Irlanda şi Marea Britanie, tendinţa s-a manifestat în direcţia adoptării sistemului cotizaţiilor care a încercat să echilibreze sistemul dominant pe bază de contribuţii. În Franţa, Olanda, Finlanda, Germania este dominant sistemul acordării pensiei profesionale pe baza contribuţiilor. În Austria, Belgia, Suedia, Spania, cele două modalităţi coexistă.

În majoritatea ţărilor, cotizaţiile pentru pensiile profesionale sunt plătite atât de angajator, cât şi de salariat. În statele membre UE există o varietate deosebită a proporţiilor cotelor plătite de părţi, dar se poate afirma că în majoritatea statelor, cota cea mai mare este plătită de angajator.

În Danemarca, angajatorul acoperă 2/3, iar salariatul 1/3 din cotizaţia anuală, proporţie asemănătoare fiind regăsită şi în alte state (Marea Britanie şi Olanda). În Franţa, cotizaţia angajatorului este în medie de 60% faţă de 40% cât este contribuţia salariatului. În Spania, partea plătită de angajator este mult mai mare (90%). În Polonia, casele de pensii ale lucrătorilor sunt finanţate prin două tipuri de cotizaţii: o cotizaţie obligatorie de bază vărsată de angajator şi cotizaţii complementare voluntare vărsate de lucrători. În Finlanda şi Austria, finanţarea cea mai frecventă a pensiilor profesionale se face prin cotizare din partea angajatorului.

O problemă importantă a fost aceea a stabilirii pensiei profesionale în funcţie de salariul mediu sau în funcţie de salariul de la sfârşit de carieră. În mod tradiţional, sistemele de pensii profesionale bazate pe salariul final sunt considerate specifice sistemelor de pensii profesionale. 

Salariul mediu este punct de referinţă în Olanda şi Irlanda, recent şi în Marea Britanie. În Finlanda se ia în calcul salariul mediu din ultimii zece ani. În Franţa, sistemul de pensii ia în calcul salariul mediu, dar sectorul public ia în considerare salariul de la sfârşitul carierei (ca şi în Danemarca).

Pensionarea anticipată şi vârsta de pensionare reprezintă teme actuale de dezbateri europene în cadrul sistemului de pensii profesionale. Pensionarea anticipată creează mari probleme finanţării pensiilor profesionale. Majoritatea statelor europene au iniţiat măsuri de stimulare a prelungirii duratei de activitate pe piaţa muncii, de retragere progresivă la pensie, de stabilire a unor bareme flexibile ale vârstei de pensionare (exemplu, Polonia, Olanda, Suedia). În Suedia sistemul de ieşire la pensie este flexibil, fiind cuprins între 61 şi 67 ani. În Polonia, guvernul a propus salariaţilor cu vârste cuprinse între 62-65 ani să beneficieze de pensii parţiale, putând să lucreze în continuare cu program redus.

În ultima perioadă, la nivel european, pensiile profesionale au fost extinse, gradul lor de acoperire fiind foarte variat. Pensiile profesionale acoperă 90% din angajaţi în Danemarca, Olanda, Suedia, ca şi în Franţa, unde sistemul de pensii complementare obligatoriu poate fi considerat un sistem de pensii profesionale. Unii consideră că doar sistemul voluntar individual este încadrat în categoria pensiilor profesionale. În Germania, Norvegia şi Marea Britanie, ca şi în Ungaria, unde beneficiile obţinute în acest mod sunt considerate drept pensii profesionale, gradul de acoperire este la peste 50% din angajaţi. În celelalte ţări (Finlanda, Grecia, Italia, Spania), acoperirea este de sub 30%. În Spania, Grecia şi Italia, cadrul legal referitor la pensiile profesionale a fost stabilit relativ recent şi nu constituie o pondere importantă în cadrul sistemului naţional. Sistemul pensiilor profesionale este în plină dezvoltare, mai ales în Italia. În Belgia, prin instituirea pensiilor complementare prin legea Vandenbroucke, ca şi în Germania şi Italia, a avut loc o creştere considerabilă a pensiilor profesionale. În Irlanda şi Marea Britanie a fost dominantă abordarea individuală, stabilirea  pensiilor complementare realizându-se prin acord individual (stakeholder pensions). În Marea Britanie funcţionează Office of the Pension Regulatory Authority care dispune/supraveghează activitatea acestor fonduri de pensii.

Nivelul extinderii sistemului pensiilor profesionale variază în funcţie de tipul de întreprindere şi în funcţie de sectorul de activitate. În Austria, de exemplu, în industria petrolieră şi cea de electricitate, cuprinderea este de peste 45%, în sectorul bancar şi de asigurări de peste 30%. În alte ţări, sectorul public are un grad de acoperire mai mare decât sectorul privat (exemplu, Irlanda, Norvegia unde există un sistem de pensii profesionale unic pentru toţi salariaţii sectorului public central şi municipal).

Gradul de acoperire al sistemului de pensii profesionale variază şi în funcţie de statutul profesional, vechimea în carieră, durata angajării într-un domeniu.

 În contextul extinderii sistemului de pensii profesionale la nivel european, s-a pus problema supravegherii şi controlului modului de gestionare a acestor tipuri de pensii şi a fondurilor lor de finanţare. 

Directiva europeană 2003/41/CE din 3 iunie 2003 s-a referit la activitatea şi supravegherea instituţiilor care gestionează pensiile profesionale. Directiva a avut drept scop protejarea drepturile viitorilor pensionari, promovarea ideii de a face cât mai accesibile aceste pensii şi de a permite liberul lor accces la nivel transfrontalier. Directiva a stabilit principiile de plasament şi finanţare a instituţiilor care gestionează pensii profesionale; a solicitat ca acestea să fie supravegheate şi reglementate de autorităţi naţionale competente. Directiva europeană a pus problema cuprinderii unor categorii neincluse încă în sistemul de pensii profesionale (profesiunile atipice, lucrătorii angajaţi pe timp parţial,  cei cu contracte temporare de lucru sau lucrătorii independenţi).
În Belgia şi Franţa un rol important în reglementarea şi gestionarea pensiilor profesionale îl au partenerii sociali. În cazul în care angajatorul cotizează la pensiile profesionale, el este implicat în gestionarea şi reglementarea lor (exemplu, Ungaria şi Grecia). 

În gestionarea fondurilor de pensii profesionale, un rol deosebit îl au pensionarii (exemplu, Ungaria, Suedia, Belgia şi Olanda).

În Spania, organismele de gestionare a pensiilor profesioanle sunt supravegheate de o Comisie de control compusă din reprezentanţii iniţiatorilor, a participanţilor şi beneficiarilor.

În general, pentru a clasifica sistemele de pensii, trebuie luate în calcul elemente determinante cum ar fi: modul de finanţare, baza legală şi modul de stabilire a sistemului în cauză, modalitatea de participare la sistem şi tipul beneficiilor care se obţin. Analiza sistemelor de pensii din ţările Uniunii Europene
 arată că 19 dintre cele 27 de state membre au sistem public de pensii, cu beneficii definite (BD), cinci au sistem de contribuţii noţionale definite (CND), iar patru state au implementat sistemul de pensii pe puncte. Trebuie arătat că, în aproape toate ţările membre ale Uniunii Europene, este instituită pensia minimă garantată ca formă de compensare acordată tuturor celor care nu se califică pentru celelalte scheme de pensii sau nu îndeplinesc condiţiile de pensionare în sistemul public de pensii. Acest tip de pensie se acordă, de regulă, pe baza testării veniturilor şi este susţinută fie din sistemul public de pensii, fie ca parte a sistemului naţional de asistenţă socială. În acest sens, menţionăm faptul că în ţări precum Bulgaria, Republica Cehă, Estonia, Spania, Polonia se acordă pe baza testării veniturilor din sistemul public de pensii, spre deosebire de sistemul existent în Belgia, Germania, Irlanda, Italia, Lituania, Ungaria, România, Olanda. Sistemele publice de pensii diferă de la o ţară la alta şi în funcţie de tipurile de drepturi pe care le acordă. Majoritatea sistemelor de pensii asigură atât pensii pentru limită de vârstă, cât şi pensii anticipate sau pentru invaliditate ori pensii de urmaş. În alte ţări, există sisteme speciale pentru aceste tipuri de drepturi şi acest lucru se datorează faptului că în unele state drepturile de pensie pentru invaliditate nu sunt considerate a fi drepturi specifice pensiei (în ciuda faptului că sunt acordate pentru o perioadă lungă de timp), iar în alte state aceste tipuri de drepturi sunt asigurate prin intermediul sistemului asigurărilor de sănătate
.

Statelor membre le revine responsabilitatea principală a elaborării sistemelor lor de pensii în funcţie de contextul lor. Cu toate acestea, Tratatul privind funcţionarea Uniunii Europene
 prevede că UE susţine şi completează activităţile statelor membre în domeniul protecţiei sociale (articolul 153) şi ţine seama, în definirea şi punerea în aplicare a politicilor sale, de garantarea unei protecţii sociale corespunzătoare (articolul 9). Multe dintre competenţele şi iniţiativele politice ale UE influenţează sistemele şi politicile naţionale în domeniul pensiilor. Până în prezent, UE s-a preocupat de chestiuni specifice legate de pensii într-un mod oarecum fragmentat, de exemplu, pentru înlăturarea obstacolelor în calea liberei circulaţii a persoanelor, definirea modalităţilor în care instituţiile private de pensii pot beneficia de piaţa internă, promovarea egalităţii de gen, lupta împotriva discriminării şi monitorizarea viabilităţii bugetare. Având în vedere amploarea şi caracterul interdependent al problematicilor macroeconomice, sociale şi ale pieţei muncii, este necesar să se adopte o abordare mai globală. UE dispune de o gamă largă de instrumente politice destinate să sprijine statele membre în asigurarea unor pensii corespunzătoare în mod durabil. În cartea verde privind pensiile din 2010
, Comisia a subliniat importanţa de a soluţiona problemele legate de pensii din perspectivă globală şi de a optimiza sinergiile între diferitele domenii politice. 

Strategia Europa 2020 şi consolidarea guvernanţei economice la nivel european oferă un cadru mai solid în care sistemele de pensii pot fi supuse unei analize critice. Astfel, se recunoaşte faptul că pensiile, care joacă un rol vital în susţinerea multor cetăţeni ai UE, reprezintă şi unul dintre cele mai mari posturi de cheltuieli publice şi, prin urmare, o preocupare comună pentru statele membre. Pe lângă colaborarea strânsă cu guvernele statelor membre (în special în cadrul Comitetului pentru protecţie socială, al Comitetului pentru politică economică şi al Comitetului pentru ocuparea forţei de muncă), este important să se ofere altor părţi interesate neguvernamentale posibilitatea de a participa la discuţiile cu privire la modul de a asigura pensii adecvate, viabile şi sigure.

Miza politicilor în domeniul pensiilor este de a institui un sistem viabil din punct de vedere financiar, astfel încât să poată fi atins scopul de bază al sistemelor de pensii, şi anume de a asigura venituri adecvate din pensii şi de a permite persoanelor în vârstă să beneficieze de standarde de viaţă decente şi de independenţă economică. Analizele anuale ale creşterii 2011
 şi 2012
 ale Comisiei au prezentat principalele orientări pentru reformele pensiilor care contribuie la consolidarea fiscală favorabilă creşterii şi vor asigura pensii adecvate şi viabile. Aceste analize au evidenţiat că, pentru a atinge aceste obiective, este important să se asigure un echilibru mai bun între anii petrecuţi în câmpul muncii şi anii petrecuţi la pensie şi să se promoveze economiile suplimentare pentru pensie. Mai precis, Comisia a recomandat următoarele: (a) să se adapteze vârsta de pensionare în funcţie de creşterea speranţei de viaţă, (b) să se limiteze accesul la regimurile de pensionare anticipată şi la alte posibilităţi de ieşire prematură de pe piaţa muncii, (c) să se încurajeze prelungirea vieţii profesionale printr-un acces mai bun la învăţarea pe tot parcursul vieţii, adaptarea locurilor de muncă la o forţă de muncă mai diversificată, dezvoltarea oportunităţilor de angajare pentru lucrătorii în vârstă şi sprijinirea îmbătrânirii active şi în condiţii bune de sănătate, (d) să se egalizeze vârsta de pensionare pentru bărbaţi şi femei şi (e) să se încurajeze dezvoltarea sistemelor de economii suplimentare pentru pensii pentru sporirea veniturilor pensionarilor
.

Cadrul legal actual aplicabil domeniului aviaţiei la nivelul Uniunii Europene îşi găseşte originea în prevederile Titlului VI al Tratatului privind Funcţionarea Uniunii Europene (TFUE)
, arhitectura acestuia având în vedere integrarea domeniului transporturilor în piaţa unică europeană, ca domeniu esenţial în cadrul sistemului de politici comune ale Uniunii. Pentru transporturile aeriene se aplică numai art. 100 alin. (2) al TFUE, care dă posibilitatea largă instituţiilor Uniunii să adopte, pe baza procedurii legislative ordinare (cu consultarea Comitetului Economic şi Social şi a Comitetului Regiunilor) dispoziţii în materie. Politica în domeniul transporturilor se caracterizează prin aplicarea concomitentă a principiilor nediscriminării şi prestării libere a serviciilor, pe de o parte, şi a unui sistem care permite intervenţia statelor membre, sub controlul instituţiilor Uniunii, pentru asigurarea funcţionării corespunzătoare a serviciilor publice şi pentru asigurarea situaţiei transportatorilor naţionali.

Sistemul normativ actual în domeniul aviaţiei civile la nivelul Uniunii Europene este construit în jurul a două acte normative de bază, respectiv Regulamentul (CE) nr. 549/2004 de stabilire a cadrului pentru crearea cerului unic European
 şi Regulamentul (CE) nr. 216/2008 privind normele comune în domeniul aviaţiei civile şi instituirea unei Agenţii Europene de Siguranţă a Aviaţiei
, ambele cu modificări şi completări ulterioare.

În contextul de uniformizare creat prin Regulamentul privind Cerul Unic European, Regulamentul nr. 216/2008 are ca scop principal crearea unui "nivel ridicat şi unitar de protecţie a cetăţenilor europeni, prin adoptarea unor norme de siguranţă comune şi a unor măsuri care garantează respectarea de către produsele, persoanele şi organizaţiile din cadrul Comunităţii a acestor norme, precum şi a normelor adoptate în domeniul protecţiei mediului". Pentru a atinge scopurile avute în vedere de Regulamentul nr. 216/2008, acesta prevede înfiinţarea Agenţiei Europene de Siguranţă a Aviaţiei (AESA)156. Conform Regulamentului, responsabilităţile AESA includ realizarea unor analize şi cercetări privind siguranţa, autorizarea operatorilor străini, oferirea de consultanţă pentru realizarea legislaţiei UE, implementarea şi monitorizarea regulilor de siguranţă (inclusiv inspecţii în statele membre), acordarea de certificări de tip pentru aeronave şi componente precum şi aprobarea organizaţiilor implicate în dezvoltarea, producţia şi mentenanţa produselor aeronautice.

Cadrul legislativ din Uniunea Europeana care reglementează domeniul aeronautic civil navigant:
- Directiva Consiliului 2000/789/EC - stabileşte cadrul pentru aplicarea unor condiţii egale atât în domeniul forţei de muncă, cât şi al locurilor de muncă. 
Potrivit prevederilor directivei, stabilirea unei limite de vârstă pentru pensionare în anumite domenii de activitate poate conduce la o discriminare pe criterii de vârstă.
- Directiva Consiliului 91/670/EEC privind recunoaşterea mutuală a persoanelor cu licenţă în aviaţia civilă.
- Reglementarea JAR-FCL 1.060/2006 a Joint Aviation Authorities
Potrivit reglementării JAA, licenţele de zbor sunt acordate piloţilor până la vârsta de 65 de ani, cu recomandarea ca, în cazul curselor aeriene internaţionale, dacă vârsta comandantului este de 65 de ani, cea a secundului să fie mai mică de 60 de ani. 

Convenţia internaţională a aviaţiei civile (Doc 7300/9/2006),                                       amendmentul 167 privind Anexa 1 a Convenţiei, adoptat în martie 2006, prevede creşterea vârstei de pensionare a piloţilor cu 5 ani, de la 60 la 65 de ani. Această prevedere a fost implementată, deja, de autorităţile naţionale cu atribuţii în aviaţia civilă dintr-o serie de state membre ale Uniunii Europene.

Conform informațiilor oferite de Organizaţia Internaţională a Aviaţiei Civile (ICAO)
, în noiembrie 2006, a fost modificată limita superioară de vârstă pentru piloţii implicaţi în operaţiuni comerciale internaţionale de transport aerian. În acel moment, Comisia de Navigaţie Aeriană a convenit ca o revizuire să fie efectuată la cinci ani de la data aplicabilităţii limitei de vârstă revizuită. Dispoziţiile curente din anexa 1 prevăd ca, comandantul să aiba o vârstă mai mică de 60 de ani, cu excepţia cazului în care este angajat în operaţiuni care implică un echipaj extins. Pentru operaţiunile cu un echipaj mai mare, limita de vârstă a comandantului aeronavei poate fi extinsă pana in 65 de ani, atât timp cât copilotul are vârsta sub 60 de ani. Dispoziţiile conţin, de asemenea, o recomandare de a limita copiloţii la vârsta mai mică de 65 de ani. ICAO oferă însă  recomandări, nu neapărat legi aplicabile. Acestea sunt, în general, la latitudinea fiecărei ţări, motiv pentru care diferă limitările de vârstă.

Limita superioară de vârstă pentru piloţii profesionişti a fost întotdeauna un subiect controversat, aşa cum se aştepta de la o limită care urmăreşte să stabilească un "punct de separare" rezonabil şi justificat pentru piloţii comerciali. Numeroase studii s-au desfăşurat de-a lungul multor ani şi în cele din urmă s-a stabilit că considerentele de siguranţă şi cercetarea ştiinţifică dictează că nu se justifică nici o schimbare a limitei superioare de vârstă de 60 de ani în acest moment. Limita actuală este un standard bazat pe siguranţă şi nu ar trebui modificată pentru factorii economici, politici sau legali actuali. Limita de vârstă de 60 de ani sugerată de ICAO a trecut testul timpului şi s-a dovedit a fi un punct de vedere rezonabil.

Deşi Uniunea Autorităţilor de Aviaţie din Europa (JAA), prin JAR-FCL 1
 (licenţierea echipajelor de zbor), au convenit să pună în aplicare o limită de vârstă de 65 de ani în regulamentele lor naţionale, nu a dus la armonizare în Europa, deoarece multe state au optat pentru punerea în aplicare a limitelor de vârstă diferite. De asemenea, regula JAA impune restricţii de vârstă celorlalţi membri ai echipajului dacă un pilot este peste 60 de ani şi se poate argumenta că acest lucru recunoaşte implicit înţelepciunea vârstei de 60 de ani ca limită pentru piloţii comerciali. De asemenea, JAA are, în general, cerinţe mai stricte privind capacitatea medicală decât cele prescrise de ICAO. Trebuie remarcat faptul că vârsta de pensionare a piloţilor din numeroasele companii aeriene importante, ale acelor state membre ale JAA, care au implementat JAR-FCL 1 rămâne cu mult sub vârsta de 65 de ani, deoarece piloţii principalelor companii aeriene se pensionează în general la o vârstă mai mică decât cea permisă de reglementările naţionale în conformitate cu acordurile dintre piloţi şi companiile aeriene
. 
Există, de asemenea, dovezi care sugerează că mulţi piloţi se luptă să-şi păstreze licenţele datorită condiţiilor medicale şi cerinţelor de competenţă înainte de vârsta de 60 de ani. Deşi s-au înregistrat progrese remarcabile în domeniul ştiinţei medicale, s-a constatat că aceste progrese nu au oferit încă predictori adecvaţi din care piloţii mai în vârstă sunt susceptibili la un risc crescut pentru anumite tipuri de incapacitate subtilă sau bruscă. În ultimii douăzeci şi cinci de ani, cercetarea operaţională efectuată de NASA şi alte agenţii internaţionale privind efectele diferențelor de fus orar, oboseală şi întreruperea circadiană în zborurile pe distanţe lungi a demonstrat în mod constant că piloţii mai în vârstă suferă mai mult de efectele fiziologice. Orice modificare adusă SARP-urilor trebuie să menţină sau să îmbunătăţească nivelurile existente de siguranţă a zborului şi nu există dovezi care să sugereze că creşterea limitei superioare de vârstă pentru piloţi va îndeplini această cerinţă. Prin urmare, Federaţia Internaţională a Asociaţiilor Piloţilor de Linie (IFALPA) consideră că limita superioară de vârstă pentru piloţi trebuie să rămână la 60 de ani 
.

La nivelul UE, limitarea vârstei piloţilor se bazează pe considerente de siguranţă. Regula generală internaţională este stabilită de Organizaţia Internaţională a Aviaţiei Civile (ICAO) şi limitează această vârstă la 60 de ani pentru transportul aerian comercial. Un pilot de avion sau elicopter poate continua zborul comercial după vârsta de 60 de ani, cu condiţia să fie prezent un copilot sub vârsta de 60 de ani. În prezent nu există derogări naţionale de la normele UE privind limitările de vârstă pentru piloţi. În conformitate cu Regulamentul (CE) nr. 216/2008
, operaţiunile tuturor categoriilor de aeronave fac obiectul unor cerinţe esenţiale definite şi sunt reglementate de normele de aplicare adoptate de Comisie în conformitate cu procedura de reglementare, cu dreptul de control al Parlamentului European. În conformitate cu Regulamentul (CE) nr. 216/2008, aceste norme de punere în aplicare trebuie să ia în considerare în mod corespunzător dispoziţiile relevante ale Convenţiei de la Chicago din 1944 privind crearea Organizaţiei Internaţionale a Aviaţiei Civile (ICAO). În domeniul acordării  licenţelor de pilot, prevederile ICAO prevăd reducerea privilegiilor piloţilor care au împlinit vârsta de 60 de ani când sunt angajaţi în operaţiuni de transport aerian comercial. Aceste reguli, bazate pe considerente de siguranţă, oferă posibilitatea continuării zborului până la vârsta de 65 de ani, dar numai în prezenţa unui copilot care are mai puţin de 60 de ani. Normele privind deţinătorii de licenţe care zboară pe o aeronavă, alta decât avionul sau elicopterul (în scopuri comerciale), sunt oarecum mai puţin stricte. Aceasta urmează practicile din mai multe state membre şi se bazează pe principiul proporţionalităţii. Regulamentul (UE) nr. 1178/2011
, care a intrat în vigoare la 8 aprilie 2012, permite acestor piloţi să se implice în transportul aerian comercial până la vârsta de 65 de ani, fără nicio restricţie.

În ceea ce priveşte normele antidiscriminare, Directiva 2000/78/CE a Consiliului din 27 noiembrie 2000 de stabilire a unui cadru general pentru egalitatea de tratament în ceea ce priveşte încadrarea în muncă şi ocuparea forţei de muncă stabileşte un cadru juridic pentru combaterea discriminării pe motive de religie sau convingeri, handicap, în ceea ce priveşte ocuparea forţei de muncă şi ocupaţia. Cu toate acestea, potrivit articolului 6 din aceeaşi directivă, anumite diferenţe de tratament sunt admisibile dacă sunt justificate în mod obiectiv şi rezonabil de un obiectiv legitim, cum ar fi cele privind politica de ocupare a forţei de muncă, piaţa forţei de muncă şi formarea profesională şi dacă mijloacele de realizare a acestui obiectiv sunt adecvate şi necesare. În cazul de faţă, stabilirea unei vârste obligatorii de pensionare pentru piloţi pare să fie justificată de necesitatea de a asigura siguranţa traficului aerian, precum şi siguranţa şi sănătatea piloţilor înşişi. În plus, măsura este necesară pentru a alinia legislaţia UE la standardele internaţionale. De asemenea, pare să fie proporţională, deoarece nu împiedică piloţii să îşi continue cariera în alte categorii de operaţiuni de zbor. În plus, în recenta sa hotărâre (C-447/09, 13/09/2011)
, Curtea de Justiţie a Uniunii Europene nu a contestat restricţiile privind posibilitatea piloţilor de a-şi desfăşura cariera după vârsta de 60 de ani, aşa cum este prevăzut în prezent de legislaţia internaţională în domeniu. În acest caz special, un contract colectiv german a fost declarat contrar dreptului Uniunii drept disproporţionat, întrucât nu era necesar să se interzică piloţilor să zboare după vârsta de 60 de ani dincolo de restricţiile prevăzute de legislaţia naţională pe baza standardelor internaţionale mentionate anterior. Condiţiile pentru limita de vârstă stabilite în Regulamentul (UE) nr. 1178/2011 nu sunt discriminatorii, deoarece se bazează pe considerente de siguranţă şi sunt conforme cu standardele şi recomandările prescrise de ICAO. Regulamentul respectiv conţine deja anumite atenuări care permit unui pilot să continue să zboare în transportul aerian comercial până la vârsta de 65 de ani.

II. Situaţia în statele membre ale Uniunii Europene

AUSTRIA

Vârsta standard de pensionare este de 65 de ani pentru bărbaţi; pentru femei, vârsta standard este 60 de ani şi va creşte gradual până la 65 de ani, în perioada 2024 - 2033. Condiţia obţinerii pensiei standard o constituie perioada de contribuţie la sistemul public de asigurări: 180 de luni (15 ani) în ultimii 30 de ani sau 300 de luni (25 ani) pe durata întregii vieţi. Alternativ, este suficientă o perioadă de 180 de luni de contribuţii plătite efectiv (spre deosebire de cele acoperite). Contribuţiile sunt plătite fie în virtutea contractului de muncă, fie voluntar, existând şi contribuţii suplimentare limitate (Ersatzzeiten). În urma reformei sistemului de pensii din anul 2005 (Stabilitätgesetz 2012
), numărul minim de ani de contribuţii pentru solicitarea pensiei de vârstă a fost redus de la 15 la 7, diferenţa de 8 ani putând fi atinsă, de exemplu, prin perioadele de creştere a copiilor.

BELGIA

Prin Decretul regal din 10 ianuarie 1964 privind stabilirea cotizaţiilor destinate finanţării sistemului de pensii pentru limită de vârstă şi de urmaş pentru personalul navigant al aviaţiei civile, precum şi a modalităţilor de plată a acestora, intrat în vigoare la 1 ianuarie 1964, s-a instituit un sistem special de pensii pentru limită de vârstă în beneficiul personalului navigant al aviaţiei civile din care erau excluse totuşi stewardesele.

Prin Decretul regal din 27 iunie 1980 de modificare a Decretului regal din 3 noiembrie 1969 privind stabilirea, pentru personalul navigant al aviaţiei civile, a regulilor speciale pentru acordarea dreptului la pensie şi a modalităţilor speciale de aplicare a Decretului regal nr. 50 din 24 octombrie 1967 privind pensia pentru limită de vârstă şi de urmaş a lucrătorilor salariaţi, intrat în vigoare la 1 ianuarie 1981, stewardesele au fost integrate în cele din urmă în sistemul special al personalului navigant al aviaţiei civile
.
Conform Legii din 5 mai 2014 referitoare la diverse dispoziţii de modificare referitoare la pensiile din sectorul public
 în Belgia, vârsta legală de ieşire la pensie este fixată la 65 ani pentru bărbaţi şi femei
. Angajatul nu este obligat să iasă la pensie, dacă angajatorul este de acord. Există regimuri speciale pentru anumiţi salariaţi: mineri, lucrători în marină, personalul navigant din aviaţia civilă.

Potrivit prevederilor Decretului regal privind pensionarea personalului navigant din aviaţia civilă, cu modificările ulterioare, vârsta de pensionare a piloţilor este de 55 de ani, iar pentru celelalte categorii de angajaţi, de 65 de ani. Pensionarea se poate face anticipat, indiferent de vârstă, dacă vechimea angajatului este de 30 de ani pentru piloţi şi de 34 de ani pentru celelalte profesii. 


Sistemul de pensionare belgian cuprinde 3 regimuri de pensionare pe bază de carieră: regimul lucrătorilor salariaţi, regimul funcţionarilor, regimul lucrătorilor independenţi. Se aplică excepţii pentru carieră lungă.

Personalul navigant angajat printr-un contract de munca pentru o întreprindere care are ca obiect principal de activitate transportul aerian comercial sau construirea, controlul sau repararea aeronavelor. Sediul central trebuie să fie stabilit în Belgia, cu unele excepţii de la acestă regulă. Serviciile ca pilot militar in cadrul armatei belgiene pot fi, de asemenea, luate în considerare dacă, pentru această activitate, nu se primeşte o pensie într-un alt sistem şi daca se plătesc contribuţii regulate. În cadrul personalului navigant ar trebui să se facă distincţia între echipajul de zbor şi echipajul de cabină.

De la 1 ianuarie 2012, reforma sistemului de pensii a eliminat regimul special pentru personalul navigant al aviaţiei civile. O persoană care îndeplineşte anumite condiţii de vârstă sau de carieră poate încă beneficia, în totalitate sau parţial, de vechile norme care preced reforma. O persoană care îşi începe cariera ca personal navigant în aviaţia civilă după 1 ianuarie 2012 va primi o pensie ca şi un angajat obişnuit.

Condiţii de bază pentru obtinerea pensiei de către un membru al personalului navigant al aviaţiei civile sunt:

- prima zi a lunii care urmează celei de-a 55-a aniversări.

- la orice vârstă, atâta timp cât persoana în cauză: 
a) a fost angajat în mod obişnuit şi în principal timp de 30 de ani ca membru al echipajului sau

b) a fost angajat în mod obişnuit şi în principal timp de 34 de ani ca membru al echipajului de cabină (sau, alternativ sau succesiv, ca membru al echipajului de cabină).


Aceste vârste de pensionare se aplică, de asemenea, membrilor personalului navigant care beneficiază de şomaj .

Condiţiile noi introduse prin reforma sistemului de pensii belgian:

- persoana care a îndeplinit aceste condiţii la data de 31 decembrie 2011 îşi poate lua întotdeauna pensia anticipată, indiferent de data cursului ales.

- persoana care a îndeplinit aceste condiţii la data de 31 decembrie 2012 păstrează această opţiune, dar pensia sa va fi calculată diferit pentru anii care încep în 2012. 
Pentru cei care nu au îndeplinit aceste cerinţe de vârstă sau de carieră la 31 decembrie 2012, vârsta legală de pensionare este de 65 de ani (data de începere de la 1 ianuarie 2013).


Ca o excepţie, partea din pensie ca echipaj de aviaţie civilă se obţine după o carieră de cel puţin 45 de ani calendaristici.


Pentru anii de angajare în calitate de personal navigant înainte de 1 ianuarie 2012, în ce privește contribuţiile speciale, se ţine seama de un plafon mai ridicat al salariilor în comparaţie cu angajaţii obişnuiţi.  
Deoarece această cotizaţie specială a fost abrogată la 1 ianuarie 2012 pentru toţi membrii personalului navigant, remuneraţia pentru anii lucraţi în calitate de personal navigant este acum limitată ca şi pentru un angajat obişnuit. Drept urmare, acest plafon de remuneraţii mai mare a fost aplicat ultima dată în 2011. Plafoanele de compensare sunt în 2011: pentru piloţi: 77 736,00 EUR; pentru echipajul de cabină: 58 302,00 EUR; pentru un angajat: 49 773,66 EUR. Excepţie: pentru persoanele care au împlinit vârsta de 55 de ani la 31/12/2011, acest plafon diferenţiat este menţinut
.

BULGARIA

Potrivit prevederilor actuale, pentru a obţine pensia pentru limită de vârstă, femeile trebuie să aibă vârsta de 60 ani şi 8 luni şi o vechime (perioadă de cotizare) de 34 de ani şi 8 luni. Bărbaţii trebuie să aibă vârsta de 63 de ani şi 8 luni şi o vechime de 37 ani şi 8 luni.


În cazul în care vechimea în muncă nu este suficientă, se poate obţine o pensie la vârsta de 65 de ani şi 3 luni, cu o perioadă de cotizare de minim 15 ani. 


Pentru pensionarea anticipată, clasele de lucru sunt definite în normele legale şi sunt legate de condiţiile grele de muncă. Până la 31 decembrie 2014, persoanele care au lucrat în grupa I de muncă o perioadă de 10 ani sau cele care au o vechime de 15 ani în grupa a doua de muncă, se pot pensiona dacă suma între vechime şi vârstă este de 94 pentru femei şi 100 pentru bărbaţi. În plus, ele trebuie să fi împlinit vârsta indicată în norme
.

FINLANDA

Finlanda are două sisteme de pensii: regimul de pensii obligatorii în funcţie de venit şi regimul de pensii naţionale (inclusiv pensia garantată, Takuueläke)
. 

Regimul de pensii în funcţie de venit asigură pensii în funcţie de venit şi pe bază de asigurări, în timp ce regimul de pensii naţionale acordă pensia minimă pe baza reşedinţei. Aceste două pensii formează pensia obligatorie totală. Acestea sunt integrate, iar când pensia obligatorie în funcţie de venit depăşeşte o anumită limită, nu se plăteşte pensie naţională sau pensie garantată.

Persoanele cu vârsta peste 65 de ani au dreptul la pensie naţională pentru limită de vârstă şi pensie garantată.

Atât în baza regimului în funcţie de venit, cât şi în baza regimului naţional, beneficiarii pot solicita plata anticipată în orice moment, după împlinirea vârstei de 62 de ani, caz în care cuantumul pensiei este redus cu 0,6% sau, respectiv, 0,4% pentru fiecare lună între pensionarea efectivă şi vârsta legală de pensionare. Plata pensiei pentru limită de vârstă poate fi, de asemenea, amânată după vârsta normală, caz în care, pensia plătită în final creşte proporţional
.

                   Potrivit legii, atât pentru personalul navigant, cât şi pentru controlorii de zbor, vârsta de pensionare este de 65 de ani, în anumite condiţii existând posibilitatea de pensionare anticipată, de la vârsta de 55 de ani. 

FRANŢA

Sistemul francez de pensii este bazat pe un sistem de repartiţie ca de altfel şi cel românesc (ceea ce nu este cazul sistemelor de pensii din toate ţările europene), adică, cotizaţiile persoanelor “active” (care desfăşoară o activitate lucrativă salariată) servesc la plata pensiilor persoanelor “pasive” (cei care şi-au încetat activitatea lucrativă salariată), atingând vârsta de pensionare.

Concret, în cadrul acestui sistem (contrar sistemului de pensii prin capitalizare), pensiile persoanelor “pasive” sunt finanţate din cotizaţiile persoanelor “active”, adică, ai celor încadraţi în câmpul muncii în condiţii legale. 

În principiu, fiecare “activ” finanţează prin cotizaţiile sale o cotă-parte ai celor “pasivi”, iar cu cât un “activ” contribuie la “întreţinerea” unui număr mai mic de “pasivi”, cu atât sistemul este mai solid şi fiabil, mai rentabil şi mai eficace. 
Pensia prin capitalizare are ca obiectiv asigurarea fiecarei generatii de pensionari cu venituri decente de trai şi functionează pe baza principiului previziunii şi acumulării unui stock de capital de către angajat (salariat) din care acesta să poată fi finanţat (sau să se autofinanţeze) în perioada pensiei. 
Sistemul public francez cuprinde trei sisteme, conform marilor grupe de angajatori: 

1. funcţia publică teritorială şi spitalicească, cu o Casă comună pentru regimul de bază, CNRACL; 

2. funcţionari de stat, pensiile de bază fiind plătite de angajatori, ei neavând  o casă independentă de pensii; 

3. regimuri speciale de pensii, reformate în anul 2007, mai  ales la căi ferate SNCF, transport RATP, companiile EDF-GDF. 


Codul pensiilor civile şi militare
 din Franţa, prevede în articolul L1 că pensia este o alocaţie pecuniară personală care se acordă funcţionarilor civili şi militatri şi, după decesul lor, celor desemnaţi prin decizii legale, în raport cu remuneratia acordată pentru serviciile pe care le-au îndeplinit până la încetarea funcţiilor lor. Prevederile se aplică celor care se află sub incidenţa legii n° 83-634 din 13 iulie 1983 referitoare la drepturile şi obligaţiile funcţionarilor şi legii n° 84-16 din 11 ianuarie 1984 referitoare la funcţia publică de stat, cu modificările ulterioare. Conform articolului L13, modificat recent prin Legea nr. 2014-40 din 20 ianuarie 2014, durata serviciilor şi bonificaţiilor admisibile este exprimabilă în trimestre, iar numărul trimestrelor necesare  pentru a obţine procentajul maxim pentru pensia civilă sau militară este de 160 trimestre, respectiv. Conform art. L.13 - 14, coeficientul de penalizare a celor care solicită pensionarea înainte de vârsta de 65 ani, cu numar minim de trimestre de cotizare fixat prin decret, este de 1,25% pe trimestru cu o limită de 20 trimestre plată cotizaţii. Coeficientul nu este aplicabil funcţionarilor cu handicap care duce la incapacitate de muncă permanentă. 

Conform art. L.73 - 74, există dispoziţii speciale pentru anumite categorii de funcţionari, de exemplu militarii care au stabilită vârsta de pensionare stabilită la 52 ani. Pentru unele persoane care activează de la vârsta de 14, 15, 16 ani, se aplică dispozitivul pensionare pentru carieră de lungă durată: pensionarea de la vârsta de 55 ani dacă perioada de angajare în serviciul public este de minim 15 ani şi dacă persoana s-a născut înainte de anul 1956; pentru cei născuţi după anul 1956, vârsta de 55 ani creşte progresiv, iar durata minimă creşte progresiv de la 15 la 17 ani; pensionarea la 50 de ani pentru cei care au lucrat în mediul subteran, sector medico-legal născuţi înainte de 1961, cu condiţia îndeplinirii cotizării, pentru medii grele de muncă. 

Potrivit Codului aviaţiei civile, pensia pentru limită de vârstă se acordă asiguraţilor care îndeplinesc, cumulativ, la data pensionării, condiţiile privind vârsta standard de pensionare şi stagiul minim de cotizare impus de normele sistemului public de pensii. Vârsta standard de pensionare este de 60 de ani. Angajaţii din aviaţia civilă au posibilitatea de a se pensiona anticipat, în condiţii speciale (stagiul minim de cotizare, stare precară de sănătate, condiţii grele de lucru), începând cu vârsta de 55 de ani. 

Cu toate acestea, potrivit amendmentului 167 la Anexa 1 a Convenţiei internaţionale a aviaţiei civile, Franţa permite piloţilor desfăşurarea de curse pe liniile comerciale internaţionale, în condiţiile în care comandantul navei are vârsta cuprinsă între 60 şi 65 de ani, iar secundul are mai puţin de 60 de ani.  

Potrivit Codului de Aviaţie Civila din Franta
:

Articolul R. 426-6 - Membrii uniunii de credit sunt răspunzători faţă de membrii uniunii de credit în modul stabilit de consiliul de administraţie pentru o contribuţie egală cu 7,668% din salariul lor brut aşa cum este definit în articolul R. 426-5 a. Rezultatul acestei evaluări va fi alocat secţiunii menţionate la articolul R. 426-27 a. Contribuţia membrului este dedusă de angajator la fiecare salarizare.

Articolul R. 426-7: Angajatorii personalului afiliat vor plăti o contribuţie egală cu 13,632% din salariul brut definit la articolul R. 426-5 a. Rezultatul acestei evaluări va fi alocat secţiunii menţionate la articolul R. 426-27 a.

Articolul R. 426-8: Contribuţiile prevăzute la articolele R. 426-6 şi R. 426-7 sunt solicitate la o rată de plată stabilită la:

(1) 101% pentru exerciţiul financiar 2012;

(2) 102% pentru exerciţiul financiar 2013;

(3) 103% pentru exerciţiul financiar 2014;

(4) 104% pentru exerciţiul financiar 2015;

(5) 105% începând cu exerciţiul financiar 2016.

Începând cu anul 2016, consiliul de administraţie al Fondului de pensii al personalului aeronautic civil revizuieşte anual, înainte de 30 iunie, nivelul estimat al fondului menţionat la articolul R. 426- 27 până la orizontul de treizeci de ani, estimat în aplicarea articolului R. 426-27-2. Dacă, la acea dată, acest nivel este mai mic de cinci ori decât valoarea estimată a prestaţiilor menţionate la articolul R. 426-27 litera (a), rata de recurs a contribuţiilor prevăzute la articolele R. 426-6 şi R 426-7 este majorat în anul următor cu o rată de 0,5%, iar consiliul de administraţie poate decide o majorare suplimentară în limita a 0,5%. Punerea în aplicare a dispoziţiilor prezentului paragraf nu trebuie să conducă la o rată de apel mai mare de 110%.

Ratele de contribuţie obţinute, după aplicarea ratei de apel, se rotunjesc cu două zecimale, până la cea mai apropiată sută.

Articolul R. 426-9: La cererea persoanelor în cauză, contribuţiile navigatorilor la testul de recepţie, paraşutiştii şi personalul civil aeronautic contractant se majorează cu 50%. În acest caz, contribuţiile angajatorilor sunt majorate în aceeaşi proporţie.

Majorările prevăzute mai sus nu se vor mai aplica în cazul în care numărul ratelor anuale calculate în conformitate cu dispoziţiile articolului R. 426-13 atinge numărul de treizeci. Dincolo de această limită, aceşt personal şi angajatorii lor vor continua să contribuie în conformitate cu prevederile articolelor R. 426-6, R. 426-7 şi R. 426-8.

Articolul R. 426-10: Cheltuielile aferente tranzacţiilor menţionate la articolul R.  426-27 litera b sunt acoperite prin contribuţii separate, pe baza plafonului salarial brut definit la articolul R. 426-5 a, în limita plafonului anual menţionat la articolul L. 241-3 din Codul de securitate socială, pe jumătate suportate de angajatori şi jumătate de către membri, a căror rată este fixată de consiliul de administraţie al personalului înainte de 31 decembrie printr-o decizie motivată, luând în considerare poziţia financiară a fondului, între 0,68% şi 1,08%. În absenţa unei decizii a consiliului de administraţie al fondului la sfârşitul acestei perioade, rata este egală cu 0,88%.

Cheltuielile aferente tranzacţiilor menţionate la articolul R. 426-27 sunt acoperite prin contribuţii separate, pe baza salariului brut fixat astfel cum este definit la articolul R. 426-5, jumătate din care este suportat de angajatori şi jumătate de către membri, la o rată stabilită de consiliul de administraţie al fondului înainte de data de 31 decembrie a anului precedent printr-o decizie motivată, ţinând seama de situaţia financiară a fondului, între 0,10% şi 0, 50%. În absenţa unei decizii a consiliului de administraţie al fondului la sfârşitul acestei perioade, rata este egală cu 0,30%. 
GERMANIA

În 2016 cabinetul de miniștri al Angelei Merkel a aprobat proiectul de lege prin care se introduce aşa numita "pensie flexibilă", care îi încurajează să lucreze chiar și peste 67 de ani, vârsta standard de ieșire la pensie în Germania.

Cu câteva excepții, reforma sistemului de pensii din Germania, din 2013, prevede doar câteva categorii "privilegiate" care pot ieși mai devreme la pensie. E vorba de femeile născute înainte de anul 1952 și care au cotizat vreme de minimum 15 ani, dintre care 10 ani dupa vârsta de patruzeci de ani. Această pensie se primește cu penalități și este pe cale de dispariție. Între 55 și 60 de ani de ani pot ieși la pensie piloții, la 62 de ani se pot pensiona pompierii, gardienii de închisori, polițiștii și angajații armatei. La 63 de ani pot ieși cei care au cotizat vreme de 35 de ani la asigurarea de pensie, însă cu penalităţi. Penalitățile se aplică în cuantum de 0,3% pentru fiecare lună care precede vârsta normală de pensie. Reținerile sunt plafonate până la un maximum de 18% din pensia cuvenită. Dar, odată ce s-a optat pentru pensie anticipată cu penalități, acestea se mențin și peste termenul la care a fost atinsă vârsta de pensie reglementată prin lege. 

Potrivit Legii privind drepturile salariaţilor Oficiului federal de securitate aeriană, vârsta de pensionare a controlorilor de trafic este de 55 de ani. Pensionarea anticipată se poate solicita la vârsta 52 de ani, pensia fiind redusă cu 3,6% pentru fiecare an solicitat anticipat. Pentru personalul navigant, vârsta de pensionare este de 65 de ani
.  

GRECIA
Legea nr. 3863/2010 referitoare la securitatea socială a modificat semnificativ sistemul de pensii grec
, corelându-se cu creşterea speranţei de viaţă, stimulând prelungirea vieţii active. În acest context, au fost revizuite vârsta legală de pensionare ca şi nivelul pensiilor. 


Pentru a beneficia de pensia pentru limită de vârstă trebuie ca asiguratul să fi cotizat minimum 15 ani sau pentru 4500 zile de muncă.

 
Pentru persoanele asigurate înainte de 1 ianuarie 1993, vârsta legală de pensionare este de 67 ani, pentru bărbaţi şi femei, care au minimum 15 ani cotizare, şi la 62 ani dacă au 40 ani cotizare. În anul 2014, există posibilitatea pensionării anticipate fără aplicarea unui coeficient de anticipare, la vârsta de 62 ani, dacă se justifică 10500 zile de asigurare, din care 7500 în condiţii grele de muncă. O pensie anticipată diminuată poate fi acordată: 

- de la vârsta de 62 ani dacă asiguratul are cel puţin 15 ani de cotizare sau  4500 zile de muncă din care 100 în ultimii 5 ani;

- de la vârsta de 60,9 ani pentru 35 ani contribuţie sau 10500 zile de asigurare din care 7500 în condiţii grele de muncă;

- de la vârsta de 62 ani pentru bărbaţii care justifică 10000 zile de plată a asigurării din care 100 în ultimii 5 ani;

- de la vârsta de 60 ani pentru femeile care justifică plata a cel puţin 12000 zile asigurare din care cel puţin 100 zile în ultimii 5 ani, iar această vârstă va creşte progresiv cu 6 luni pe an până va atinge vârsta de 62 ani în anul 2017; 

- de la vârsta de 62 ani pentru mamele şi taţii văduvi care au în îngrijire un copil minor sau cu handicap dacă au cotizat minimum 18 ani sau 5500 zile de muncă.  


Pentru persoanele asigurate după 1 ianuarie 1993 vârsta legală de pensionare este stabilită la 67 ani pentru femeile şi bărbaţii care au 15 ani cotizare şi de 62 ani pentru cei care au 40 ani asigurare ( faţă de 37 ani luaţi în considerare anterior). Pensia anticipată poate fi acordată : - de la vârsta de 62 ani pentru mamele care au în îngrijire un copil minor sau cu handicap, dacă a cotizat cel puţin 20 de ani sau 6000 zile de muncă. Pensia este redusă cu 1/200 pentru fiecare lună lipsă de cotizare până la vârsta de 67 ani.


Pentru toate categoriile de asiguraţi poate fi prelungită activitatea peste vârsta de pensionare, fără limită, cu majorări (3,3 % pentru fiecare an de asigurare peste 35 ani de cotizare)
.

IRLANDA

În Irlanda, sistemul public de pensii are la bază schema sumei forfetare pentru toate persoanele care îndeplinesc condiţia contribuţiei la asigurări. Există, de asemenea, mijloace de asigurare a unei pensii decente pentru persoanele cu venituri mici. Au o largă acoperire pensiile ocupaţionale voluntare, respectiv peste jumătate din numărul persoanelor aflate în activitate. 

În prezent, vârsta legală de pensionare este 66 de ani; aceasta va creşte treptat la 67 de ani până în 2021 şi la 68 de ani până în 2028. Beneficiul pensiei integrale presupune plata contribuţiilor la asigurări de cel puţin 48 de săptămâni pe an, pe întreaga perioadă de activitate profesională. Pensia va fi redusă proporţional, la împlinirea vârstei de 66 de ani cu minimum 520 săptămâni (10 ani) de contribuţii la asigurări. Legislaţia irlandeză (Pensions Act, 1990
) nu prevede pensionarea anticipată (înainte de împlinirea vârstei standard de 66 de ani).
 
Piloţii de aeronave se pot pensiona la vârsta de 55 de ani, potrivit prevederilor legale aplicate pentru angajaţii care lucrează în condiţii grele. Pentru fiecare 6 ani lucraţi în condiţii grele de muncă, vârsta de pensionare se poate reduce cu 1 an.  Pentru celelalte categorii de personal din aviaţia civilă, vârsta de pensionare este de 65 de ani
.

ITALIA

Potrivit prevederilor contractului colectiv de muncă, vârsta de pensionare a controlorilor de trafic este de 60 de ani. Pensionarea anticipată se poate solicita la vârsta 55 de ani, pensia fiind redusă cu 3% pentru fiecare an solicitat anticipat. 

Codul de navigaţie
 şi Legea 84/1996 conţin prevederi privind pensionarea personalului navigant. Vârsta standard de pensionare este de 60 de ani, dacă licenţa de pilot a fost obţinută după anul 1977. Activitatea poate fi continuată la cerere până la vârsta de 65 de ani, doar dacă licenţa de pilot a fost obţinută anterior anului 1977. 

Conform informațiilor preluate de la Institutul Naţional de Securitate Socială
, personalul navigant aerian beneficiază de un tratament special în ceea ce priveşte caracterul general al angajaţilor, deoarece: 
• pot primi o pensie pentru limită de vârstă cu un certificat de vârstă mai mic şi pensionare anticipată cu vârsta redusă şi vechimea redusă;

• indemnizaţiile auxiliare (în special alocaţia de zbor) se calculează în întregime în scopul calculării pensiilor pentru perioadele până la 31 decembrie 1997, deşi numai 50% (până la 31.12.2013) şi, temporar, nici o contribuţie pentru 2014 şi 2015;

• abonaţii la fond sunt supuşi unor rate de returnare mai favorabile;

• Până la 2004 membrii ar putea solicita convertirea unei părţi din pensie în capital;

Din 1965, a fost creat pe langa INPS Fondul de previziune pentru membrii echipajului de zbor ai companiilor de navigaţie aeriană. În 1997, fondul a fost armonizat cu asigurarea generală obligatorie, păstrând în acelaşi timp unele particularităţi. Personalul implicat în comandarea, îndrumarea şi pilotarea aeronavelor (comandanţii şi piloţii) sunt membri ai Fondului; personalul implicat în controlul echipamentelor şi al instalaţiilor la bord (tehnicienii de zbor); echipajul de zbor complementar de la bord (însoţitorii de zbor). Fondul are propriul Consiliu de Supraveghere, cu sediul la Roma. Comitetul supraveghează administraţia Fondului, organizează deliberări privind acţiunile administrative, emite avize şi analizează bugetele anuale şi bilanţurile tehnice legate de gestionarea fondului.

Rezultatele economice, care sunt în mod constant negative din 2006, au condus la active negative începând cu 2011, iar tendinţa se înrăutăţeşte constant. Conform estimărilor INPS (soldurile tehnice), până în 2043 deficitul de capital va depăşi 6 miliarde de euro. La sfârşitul anului 2015, se estimează că pensia medie va fi de 45.334 de euro pe an, faţă de salariile medii ale membrilor de 36.256 de euro.


Principalele particularităţi ale Fondului de zbor
Pensie pentru limită de vârstă cu 5 ani inainte de vârsta de pensionare:

Pentru salariaţii înregistraţi la Fond la 31 decembrie 1995, dreptul la pensie pentru limită de vârstă se asigură: 
- la îndeplinirea unei cerinţe statutare de mai puţin de cinci ani faţă de perioada de timp în vigoare în cadrul regimului obligatoriu general;

- în aceleaşi condiţii de contribuţie şi de asigurare necesare pentru Fondul de pensii pentru angajaţi (20 de ani vechime), însă angajatul trebuie să asigure cel puţin 15 ani de contribuţii obligatorii sau voluntare la Fond. La finalul celor 15 ani, nu se ia în considerare nicio altă contribuţie.
Pentru angajatii care sunt înregistraţi la Fond după data de 31 decembrie 1995 şi care nu au o vechime la acea dată, cerinţa legală minimă prevăzută de legislaţia în vigoare în domeniul asigurărilor generale obligatorii este redusă cu un an la fiecare cinci ani de muncă cu normă întreagă de subscriere la Fond, până la maximum cinci ani.

Cu 5 ani inainte de vârsta de pensionare și vechimea necesară pentru pensionarea anticipată - există posibilitatea revendicării pensionării anticipate pentru îndeplinirea cerinţelor fiscale legale şi mai mici ale perioadei de angajare cu normă întreagă de cinci ani, cu obligaţia de a subscrie la Fond, în comparaţie cu prevederile Fondului de pensii pentru angajaţi, până la maximum cinci ani. Se impun 20 de ani de contribuţie obligatorie şi / sau voluntară la Fond. Pentru tehnicienii de zbor şi piloţii de testare, această cerinţă este de 15 ani.

Posibilitatea de a solicita o parte din pensie în valoare de capital. La data de 31 decembrie 2004, era prevazută posibilitatea de a se solicita plata unei părţi din pensie în principal, în loc de plata lunară obişnuită. Această valoare a fost calculată pe baza coeficienţilor de actualizare.

Calculul pensiei cu 100% din indemnizatia de zbor. Pentru calculul pensiei, retribuția de referinţă pentru vechime în muncă acumulată până la 31 decembrie 1997 este cea reglementată de regulamentele anterioare ale Fondului. Indemnizația de zbor este estimată la 100% din suma sa. Retribuția pentru pensia pentru limită de vârstă care se plăteşte până la 31 decembrie 1992 este media remuneraţiei primite pentru ultimii cinci ani de activitate şi supusă contribuţiilor.

Pentru angjații înscrişi la Fond care, la data de 31 decembrie 1995, pot solicita o contribuţie cu normă întreagă de cel puţin 18 ani, pensia este plătită conform sistemului de remunerare.

Începând cu 1 ianuarie 2004, valoarea totală a provizioanelor de pensie nu poate depăşi 80% din pensia pentru limită de vârstă determinată prin ponderarea prestaţiilor de pensionare pentru fiecare pensie pentru limită de vârstă, cu rata de rentabilitate atribuită.

Începând cu 1 ianuarie 2012, în urma manevrei Monti-Fornero, cu referire la vechimea contribuţiilor scadente de la acea dată, suma pensiei corespunzătoare acestei vechimi se calculează în funcţie de sistemul de contribuţii.

Pentru salariaţii care sunt înregistraţi la Fond după 31 decembrie 1995 şi care nu au o vechime la acea dată, pensia este calculată în întregime cu sistemul de contribuţii. Rata de calcul pentru calculul performanţei este stabilită la 33%. Contribuţia astfel obţinută este reevaluată pe baza criteriilor stabilite în Legea nr. 335/1995.

Angajatii înscrişi la Fondul de pensii, la data de 31 decembrie 1995 pot valorifica o contribuţie cu o vechime mai mică de 18 ani compleți, pensia fiind determinată de criteriul pro-rata. Se dă posibilitatea de a opta pentru soluţionarea provizioanelor de pensii exclusiv cu regulile sistemului de contribuţii.

Pentru prestaţiile de pensie acordate tuturor celor care, la 31 decembrie 1995 nu pot demonstra o contribuţie de plăţi de cel puţin 18 ani compleți sau angajaților care s-au înscris în Fond după data de 31 decembrie 1995 se aplică acoperiri de pensie în conformitate cu legea de instituire a Fondului.

Valoarea prestaţiilor furnizate de Fond nu poate fi mai mică decât valoarea tratamentului care ar fi datorat aplicării legislaţiei în vigoare.

Documentul INPS prezintă rezultatele unui studiu care vizează verificarea efectelor unei recalculari aplicate pensiilor la 1.01.2015 ale Fondului de zbor. 

Calculul contribuţiei presupune disponibilitatea informaţiilor referitoare la întreaga istorie a contribuţiei angajatului care, în cazul pensiilor cu efect de la distanţă în timp este foarte dificil.

Analiza a fost realizată pe poziţiile individuale de asigurare, reconstruindu-se istoricul contribuţiei pe baza tuturor informaţiilor disponibile în arhivele INPS.

Au fost luate în considerare toate pensiile pentru limită de vârstă şi vechime, cu efect între 2000 şi 2014 (aproximativ 1600 de pensii), reprezentând mai mult de o treime din toate pensiile directe existente.

Această alegere este justificată de faptul că, caracterul complet al informaţiilor privind istoriile salariale ale abonaţilor la Fondul de zbor, diminueaza pensiile în timp.

Pentru fiecare pensionar au fost colectate date şi informaţii referitoare la contribuţia personală, întreaga istorie de lucru a subiectului referindu-se la arhiva declaraţiilor de asigurare (Sistemul UNEX). 
Întorcându-se înapoi în timp, din momentul pensionării au fost completate lacunele de informaţii de compensare atribuite fiecărei perioade de integrare, cea mai apropiată remuneraţia fiind parametrizată cu vechimea pentru care s-a contribuit în fiecare an calendaristic, şi extrapolată pe baza variaţiei coeficientului de reevaluare (media pe cinci ani a PIB-ului nominal) pe parcursul anilor în cauză.

Odată reconstruită istoria salariilor a subiectului în contribuţiile teoretice plătite contul de asigurare a fost calculat prin înmulţirea ratei de contribuţie de pensie în vigoare de la an la an, venitul impozabil al acelui an.

Rezultatul ipotezelor de recalculare adoptate sunt rezumate grafic în figura de mai jos. Istogramele prezentate mai jos arată modul în care pensiile Fondului începând cu anul 1999 sunt legate de beneficiile care ar fi fost plătite prin aplicarea metodei de contribuţie. Doar 2% din pensii vor înregistra o creştere a furnizării de servicii. Mai mult de 60% din tratamentele în curs de desfăşurare ar fi reduse cu mai mult de 30% cu calculul contribuţiei.     

O atenţie deosebită este acordată unei concentraţii remarcabile de subiecţi (egală cu 67%) în clasele cu scăderi cuprinse între 50% şi 20%. Efectul vârstei variabile la început este prezentat în tabelul de mai jos, care arată sumele medii brute lunare pentru ianuarie 2015 pentru pensile începând cu anul 1999.

.[image: image2.png]Pensione mensile lorda - anno 2015

8000

7.000

6000

5000

4000

3000

2000

1000

Fondo Volo- Pensioni con decorrenze 2000- 2014

Confronto calcolo retributivo /contrib

importo lordo mensile al 1.1.2015

fino a7

= pensione in pagamento

59

e

pensione con ricalcolo contributivo

62¢olte



 
De exemplu, un pilot care s-a pensionat la 60 de ani în 2010 şi care beneficia de o pensie lunară brută în ianuarie 2015 de 10.430 de euro, a primit o performanţă de 4.950 de euro mai mare decât ar fi obţinut-o cu contribuţia recalculării. Un pilot în vârstă de 61 de ani, pensionat în 2014, va vedea că pensia sa se va micşora cu 3.930 de euro, trecând de la 10.360 la minimum 6.430. 

LETONIA

În anul 2014, vârsta de pensionare este de 62 ani şi 3 luni şi 15 ani de cotizare, atât pentru femei, cât şi pentru bărbaţi. După anul 2025, perioada de cotizare va fi de 20 de ani.


Cu 2 ani înainte de vârsta legală de pensionare, o persoană care a cotizat o perioadă de 30 de ani poate solicita pensionarea anticipată. Cu 5 ani înainte de vârsta de pensionare, pensia anticipată poate fi solicitată de către o femeie care a cotizat o perioadă de 25 de ani şi are cel puţin 5 copii sau are un copil de minim 8 ani cu un handicap. În aceeaşi categorie se încadrează o victimă a represiunii politice, care a cotizat o perioadă de cel puţin 30 de ani, precum şi o persoană care a participat la acţiunea de îndepărtare a efectelor dezastrului nuclear de la Cernobîl şi a cotizat la sistemul de pensii de stat pentru o perioadă de minim 15 ani. Pensia anticipată poate să fie solicitată şi de către persoanele cu dizabilităţi pe viaţă, precum şi de cele care au lucrat în condiţii dificile şi periculoase
.

LITUANIA
Potrivit prevederilor Legii privind sistemul social de pensii (1994)
, de la 1 ianuarie 1995 s-a introdus o măsură vizând creşterea progresivă a vârstei de pensionare cu 2 luni/an, atât pentru femei, cât şi pentru bărbaţi.  Astfel, de la data de 1 ianuarie 2009, vârsta de pensionare va fi de 60 de ani pentru femei şi 62 de ani pentru bărbaţi, pentru toate categoriile de angajaţi, inclusiv pentru angajaţii din sistemul aviaţiei civile. 

            Potrivit legii, angajaţii din aviaţia civilă beneficiază de o pensie suplimentară, care se acordă celor care lucrează în condiţii grele de muncă. Astfel, personalul navigant şi de teste - bărbaţi cu o vechime de 25 de ani de muncă şi femeile cu o vechime de 20 de ani de muncă - beneficiază de o pensie suplimentară care se acordă pentru o perioadă de 10 ani de la data pensionării, dacă această dată este anterioară datei la care a fost adoptată legea. De la 1 ianuarie 1995, după pensionare, angajaţii din aviaţia civilă primesc o pensie suplimentară pentru o perioadă de 5 ani, dacă îndeplinesc următoarele condiţii de vechime: controlor de zbor - 15 ani bărbaţii şi 10 ani femeile; ingineri de zbor - 20 ani bărbaţii şi 15 ani femeile
.

MAREA BRITANIE

Potrivit prevederilor Legii transporturilor şi Ordinului privind aplicarea schemei de pensii pentru personalul din autoritatea aviatică civilă (2001)
, cu modificările ulterioare, vârsta de pensionare este de 60 de ani. 

Excepţie fac controlorii de trafic, care se pot pensiona anticipat, în condiţii speciale (o perioadă de 25 de ani vechime, o perioadă minimă de cotizare, stare de sănătate), începând cu vârsta de 57 de ani, piloţii de aeronave sau de teste, care se pot pensiona anticipat începând cu vârsta de 50 de ani şi pompierii angajaţi în sistemul aviaţiei civile, care se pot pensiona anticipat începând cu vârsta de 55 de ani.

Pentru cei care debutează acum în profesie, vârsta standard de pensionare va fi de 65 de ani
.

OLANDA

Legea generală privind pensiile pentru limită de vârsta (Algemene Ouderdomswet AOW)
. 

Olanda are un sistem de pensii de înaltă calitate, solid şi larg accesibil.

De regulă, toţi bărbaţii şi toate femeile au dreptul la o pensie pentru limită de vârstă atunci când împlinesc 65 de ani.

Există şi posibilitatea de a fi asigurat printr-un regim suplimentar de pensii.

În multe sectoare există un regim obligatoriu de pensii profesionale. Astfel de regimuri exită, în special, pentru industria metalurgică, sectorul construcţiilor, pentru zugravi, în agricultură, industria tipografică, catering, transporturi rutiere, marină comercială, transportul maritim, industria textilă şi sectorul de sănătate. De asemenea, este posibil ca angajatorul să aibă un regim de pensii suplimentar care să acopere doar întreprinderea respectivă sau să fi încheiat un contract cu o societate de asigurări de viaţă.

Este de asemenea posibilă pensionarea anticipată, acestă opţiune necesitând însă o perioadă mai mare de contribuţie
.
Potrivit statutului Direcţiei de control aerian, vârsta de pensionare a controlorilor de trafic este de 55 de ani şi nu există prevederi pentru pensionarea anticipată. 
În cazul piloţilor de aeronave se aplică aceleaşi condiţii de pensionare, dar în situaţii medicale deosebite pensionarea anticipată se poate face după vârsta de 40 de ani. 

POLONIA

Vârsta de pensionare a fost stabilită la 67 ani pentru toate femeile născute după data de 30 septembrie 1973 şi pentru bărbaţii născuţi după 30 septembrie 1953. Pentru persoanele născute înainte de aceste date, vârsta de pensionare depinde de data naşterii: 60-67 ani pentru femei şi 65-67 pentru bărbaţi. Pentru obţinerea pensiei minime, perioada de cotizare este de 25 de ani pentru bărbaţi şi de 20 de ani pentru femei.


Prin reforma sistemului de pensii din anul 2009 a fost redus cu 80% numărul de profesii care pot beneficia de pensionarea anticipată, principalele categorii păstrate fiind minerii, profesorii şi cadrele militare. 


În această categorie sunt incluse persoanele care lucrează în condiţii speciale, verificate din punct de vedere medical, care primesc o pensie „punte” de până la cinci ani (zece ani pentru unele profesii, cum ar fi: piloţi, muncitori din siderurgie), înainte de vârsta de pensionare. Aceste pensii sunt finanţate de la bugetul de stat (din 2010 şi din contribuţiile plătite de angajatori). 


Pentru celelalte categorii care erau cuprinse în vechea lege a pensiilor, salariaţii care au o vechime de 15 ani în domeniul respectiv au dreptul la o compensaţie, care este calculată la împlinirea vârstei de 60 de ani pentru femei şi de 65 de ani pentru bărbaţi şi care se adaugă la pensia calculată.
 

SLOVENIA

Potrivit Legii pensiilor (2000), există trei paliere pentru obţinerea unei pensii pentru limită de vârstă. Astfel, vârsta standard de pensionare este de 58 de ani, dacă stagiul de cotizare este de 38 de ani pentru femei şi de 40 de ani pentru bărbaţi; vârsta de pensionare este de 63 de ani pentru bărbaţi şi 61 de ani pentru femei, dacă stagiul de cotizare este de 20 de ani; vârsta de pensionare este de 65 de ani pentru bărbaţi şi 63 de ani pentru femei, dacă stagiul de cotizare este de 15 de ani. 
În general, personalul navigant se poate pensiona la cerere, anticipat, la vârsta de 60 de ani, dacă vechimea în muncă este de 40 de ani, putându-se solicita o prelungire a activităţii, maxim până la vârsta de 65 de ani
.  

PORTUGALIA
În Portugalia, înscrierea în sistemul de pensionare în regimul general este obligatorie pentru toţi lucrătorii salariaţi şi independenţi. Pentru a beneficia de pensie există condiţia de a fi contribuit minimum 15 ani, continuu sau nu, având în fiecare an 120 zile cel puţin remuneraţia înregistrată
. În anul 2013, obţinerea pensiei integrale s-a acordat la vârsta de 65 ani, cu 44 ani contribuţie. Cei care nu îndeplinesc aceste condiţii, la vârsta de pensionare, au dreptul la o pensie socială de bătrâneţe (Pensão social de velhice). În anul 2014, vârsta legală de pensionare a trecut de la 65 la 66 ani. Calculul vârstei de pensionare se face în fiecare an, luând în considerare speranţa medie de viaţă, numărul pensiilor sociale non-contributive. Această vârstă de pensionare nu se aplică unor categorii profesionale speciale (ex. aviaţia civilă, sectoare cu muncă în condiţii grele) care nu au mai putut lucra ultimii 5 ani şi celor care au carieră lungă, aceştia putând ieşi mai devreme la pensie. Dacă asiguratul continuă să lucreze după vârsta de pensionare legală, pensia va fi majorată cu  0,33% -1 % pentru fiecare lună suplimentară, până la vârsta de 70 de ani.

Potrivit legii, vârsta de pensionare a piloţilor de nave este de 65 de ani.  

Vârsta de pensionare a controlorilor de trafic este de 55 de ani, cu condiţia unui stagiu de cotizare de 20 de ani. 

SPANIA

Potrivit reglementărilor interne ale Direcţiei pentru navigaţie aeriană, controlorii de trafic aerian se pot pensiona la vârsta de 55 de ani. În condiţiile trecerii unor teste medicale psihice şi fizice complexe, angajaţii pot solicita prelungirea activităţii până la vârsta maximă de 65 de ani, când pensionarea devine obligatorie.

Potrivit prevederilor Decretului-Lege nr. 1559/1986
, vârsta minimă standard de pensionare, de 65 de ani, se reduce în cazul angajaţilor din aviaţia civilă, prin aplicarea unor coeficienţi la vechimea în muncă: 0,4 pentru piloţi şi copiloţi; 0,3 pentru restul personalului navigant (mecanici, operatori navigaţie, operatori media, etc).                   

